**Tezat e masterit për diskutim publik të miratuara nga Departamenti i Pedagogjisë**

**Me: 18.06.2024**

**EMONDA BERISHA**

**Tema: Sfidat e edukatoreve në përgatitjen e fëmijëve për klasën e parë**

**Komisioni:**

**Prof. Asoc. Dr. Arlinda Beka-Mentore**

**Prof. Asoc. Dr. Majlinda Gjelaj-Kryetare**

**Prof. Ass. Dr. Ganimete Kulinxha-Anëtare**

**ABSTRAKTI**

Sfidat e edukatoreve për përgatitjen e fëmijëve për të filluar klasën e parë janë evidente në ditët e sotme. Duke pasur parasysh gjendjen e shumë shkollave të Kosovës, ndryshimet dhe reformat e një pas njëshme në sistemin arsimor, dhe domosdoshmërinë e përdorimit të metodave bashkëkohore në punën me fëmijë, përmes këtij hulumtimi do të synohet të nxirren në pah sfidat që përballen edukatoret që punojnë me fëmijët e moshës parashkollore, për t’ju ofruar fëmijëve mundësi e përvoja të duhura, që nxisin dhe i ndihmojnë në krijimin e njohurive dhe zhvillimin e shkathtësive, të nevojshme për klasën e parë.

Pyetja e këtij hulumti janë: Cili është roli i edukatoreve në përgatitjen e fëmijëve për klasën e parë? Cilat janë sfidat që edukatoret përballen në përgatitjen e fëmijëve për klasën e parë? Sa është programi i ofruar në institucionet parashkollore, i përshtatshëm për përgatitjen e fëmijëve në klasën e parë? Ku qëndron fokusi i edukatoreve për të përgatitur fëmijën për klasën e parë?

Metodologjia e këtij hulumtimi është cilësore. Janë përgatitur pyetje gjysëm të strukturuara përmes së cilave janw intervistuar 10 edukatore që punojnë me fëmijët 5-6 vjeç. Mostra e pwrzgjedhur wshtw e qwllimshme dhe hulumtimi wshtw zhvilluar në kopshtet e qytetit të Gjakovës.

Të gjitha të dhënat e grumbulluara përmes intervistave janw pwrpunuar përmes analizës tematike, përmes së cilës wshtw bwrw analiza dhe krahasimi i qëndrimeve të edukatoreve, prej nga janw nxjerrw edhe përfundimet dhe rekomandimet.

***Fjalët kyçe:*** *Edukim parashkollor, bashkëpunim edukatore-mësuese, sfida, nxënës-fëmijë parashkollor, adaptim i fëmijëve për klasën e parë etj.*

**LEJLA SEFA**

**Tema: “Stilet e komunikimit të udhëheqësve në lidershipin efektiv të shkollave”**

**Komisioni:**

**Prof. ass. Dr. Albulena Metaj– kryetare**

**Prof. ass. Dr. Fjolla Kaçaniku.– anëtare**

**Prof. ass. Dr. Ganimete Kulinxha- mentore**

**ABSTRAKTI**

Ky hulumtim i natyrës kuantiative ka për qëllim të hulumtoj shfrytëzimin e stileve të komunikimit të drejtorëve nga këndvështrimi i tyre dhe përceptimet e mësimdhënësve lidhur me komunikimin e shfrytëzuar nga udhëheqësit e shkollave, poashtu stilin e komunikimit që ka rezultuar si praktikë e duhur në udhëheqje, si dhe ndikimin që ka stili i komunikimit i përdorur në lidershipin efektiv të shkollës. Kjo për të hetuar shkallën e marrëdhënies që ekziston, nëse ka, ndërmjet tyre.

Metodologjia e përdorur në këtë hulumtim është metoda kuantitative, si mostër e këtij studimi janë përzgjedhur 120 respodent nga 18 shkolla fillore të mesme të ulëta të komunës së Prishtinës. Hulumtimi do të realizohet në komunёn e Prishtinёs, dhe mostra përbëhet nga 15 drejtor/esha dhe 115 mësimdhënës/e, kjo për të marrë një reflektim më të mirë të këndvështrimeve të pjesëmarrësve dhe për të përforcuar ndërveprimin shkencor. Të dhënat janë analizuar përmes programit SPSS.

Në kuadër të qëllimit të përgjithshëm studimi ka pyetjet kërkimore dhe hipotezën. Pyetjet e adresuara nga ky studim janë: *Cilat janё stilet e komunikimit të përdorura nga udhёheqёsit e Sh.F.M.U?, Si ndikon stili i përdorur i komunikimit në udhëheqje? dhe Cili stil komunikues ka rezultuar si praktikë e duhur në udhëheqje efektive?* Hipoteza e këtij hulumtimi është: *Stili i komunikimit i përdorur nga ana e udhëheqësve, ndikon në lidershipin efektiv të shkollave*.

Rezultatet e këtij hulumtimi na japin të kuptojmë që në shkollat fillore të mesme të ulëta në Prishtinë i kushtohet rëndësi stilit të komunikimit që përdorin udhëheqësit duke rezultuar në ndikim të drejtpërdrejt në lidership efektiv të shkollave. Pra, rezultatet sugjerojnë se përdorimi i stilit asertiv të komunikimit nga ana e udhëheqësve ka një ndikim pozitiv dhe statistikisht të rëndësishëm në lidershipin efektiv të shkollave. Ndërkohë, përdorimi i stileve pasiv-agresiv dhe agresiv ka një ndikim negativ në lidershipin efektiv. Pra, hipoteza e ngritur është e mbështetur bazuar në këto rezultate dhe konkludojmë se stili i komunikimit i shfrytëzuar nga ana e udhëheqësve, ndikon në lidershipin efektiv të shkollave.

**Fjalёt kyҫe:** *Stilet, komunikimi, udhёheqёsit, lidership, efektiv, shkollat,etj*

**ALBULENA HALITI**

**Tema:** **Edukimi ndërkulturor në funksion të edukimit për qytetari demokratike**

**Komisioni:**

**Prof. Asoc. Dr. Bahtije Gërbeshi**

**Prof. Asoc. Dr. Vlora Sylaj**

**Prof. Ass. Dr. Sedat Baraliu**

**ABSTRAKTI**

Ky punim masteri trajton çështjen e edukimit ndërkulturor dhe funksionin e tij për edukimin e të rinjëve për qytetari demokratike. Ndërkulturalizmi është një nga çështjet më të rejat në fushën e studimeve mbi arsimin. Për edukimin ndërkulturor, shkollat luajnë një rol të rëndësishëm në krijimin e themeleve për transformimin e komunitetit dhe krijimin e mirëfilltë të një shoqërie demokratike.

Në anën tjetër, edukimi për qytetari demokratike është një term i gjerë dhe shumë i rëndësishëm. Edukimi për qytetari demokratike synon t’u japë njerëzve njohuritë, të kuptuarit, aftësitë dhe qëndrimet që do t’i ndihmojnë ata të luajnë rol më të efektshëm në komunitetin e tyre, qoftë ai lokal, kombëtar ose ndërkombëtar. Ai u tregon atyre si të informohen për të drejtat, përgjegjësitë dhe detyrat e tyre dhe i ndihmon ata të kuptojnë se ata mund të bëjnë një ndryshim.

Edukimi ndërkulturor nuk ka të bëjë vetëm me krijimin e një dialogu midis kulturave, por gjithashtu zhvillimi i një hapjeje ndaj një kulture tjetër, e cila ju bën të gatshëm të mësoni nga kultura tjetër ose ta integroni atë në jetën tuaj. Nuk është e rëndësishme vetëm të zbulohen dhe të jetojnë ngjashmëritë e kulturave të ndryshme, por edhe të guxojnë të shohin ndryshimet ose kontrastet dhe t'i shohin ato si pasurim dhe zgjerim të horizontit vetjak. E gjithë kjo ndjek qëllimin që një shoqëri e përbërë nga kultura shumë të ndryshme të mund të jetojë së bashku në paqe.

Ky punim hulumton, analizon dhe paraqet rolin e edukimit ndërkulturor në edukimin e nxënësve për demokracinë. Në hulumtim përfshihen 100 mësimdhënës të shkollave të mesme të ulëta. Ata/ato janë me moshë dhe përvojë të ndryshme të punës. Si instrumenete të hulumtimit janë përdorur pyetësoret dhe intervista e gjysmëstrukturuara.

Të dhënat kanë nxjerr në pah rëndësinë e edukimit ndërkulturore si një segment i veçantë në edukimin e nxënësve për qytetari demokratike. Përveç kësaj, ky hulumtim ndriçon edhe rolin e edukimin ndërkulturor dhe përfaqësimin e tij në kulturën shkollore në përgjithësi, në shkollat e Kosovës.

Fjalët kyçe: Edukimi ndërkulturor, mësimdhënësit, qytetaria demokratike, shkolla, Kosova.

**MERITA KORRANI**

**Tema: Perceptimi i edukatorëve të kopshteve mbi faktorët e jashtëm motivues në performancën e tyre**

**Komisioni:**

**Prof. Edona Berisha Kida, mentore**

**Prof. Arlinda Beka, kryetare**

**Prof. Rozafa Ferizi Shala, anetare**

**ABSTRAKT**

Ky punim pasqyron evidentimin e sjelljes menaxhuese dhe faktorëve motivues të udhëheqësisë së institucioneve parashkollore të komunës së Ferizajt. Qëllimi i këtij punimi është të hulumtojë faktorët motivues që ndikojnë performancën e edukatorëve në kopshtet e komunës së Ferizajt. Përveç identifikimit të këtyre faktorëve, punimi synon të shqyrtojë ndërveprimin midis faktorëve motivues dhe menaxhimit të sjelljeve pozitive të edukatorëve. Sjellja menaxhuese dhe faktorët motivues janë dy variabla të studimit të cilat pasqyrojnë qëllimin e hulumtimit. Hulumtimi është zhvilluar në komunën e Ferizajt duke përfshirë institucionet e mjedisit urban, qofshin ato publike apo private. Në total, janë anketuar edukatore nga 6 institucione parashkollore, prej të cilave 2 janë institucione publike ndërkaq 4 janë institucione private. Për të studiuar faktorët motivues dhe performancën e edukatorëve në kopshte, është aplikuar metodologjia kuantitative. Kjo metodologji ekzaminon proceset psikologjike, sociale dhe ekonomike përmes të dhënave numerike, të cilat, në disa raste, kategorizohen nga autori në një shkallë nga 1 në 4. Analiza statistikore empirike është realizuar me anë të programit SPSS, ku me anë të këtij programi janë paraqitur frekuenca, përqindjet, korrelacionet mes variablave të

studiuara, si dhe dallimet statistikisht të rëndësishme në mes të institucioneve me anë të analizës ANOVA. Gjetjet tregojnë se në institucionet parashkollore publike dhe private paraqet dallime të konsiderueshme në kushtet e punës, menaxhimin e resurseve, dinamikën sociale dhe ndjenjën e përkatësisë dhe kënaqësisë. Edukatorët në institucionet private raportojnë një përvojë më të favorshme në të gjitha këto aspekte krahasuar me kolegët e tyre në institucionet publike. Kushtet e punës, sjelljet menaxhuese, dhe dinamika sociale janë përmirësime që lidhen me një kulturë më të fuqishme të punës dhe mbështetjes në institucionet private. Gjithashtu, dinamika sociale shfaq ndikim më të madh në rritjen e motivimit të edukatorëve, duke treguar se investimet në këtë aspekt mund të përmirësojnë ndjeshëm klimën e punës për të dy llojet e institucioneve.

Fjalët kyçe: sjellje menaxhuese, faktorë motivues, institucionet, udhëheqësia, edukatoret

**VALONA GASHI**

**Tema: Të kuptuarit (Interpretimi) dhe zbatimi i kurrikulës së shkencave të natyrës në klasën e tretë. Studim Rasti**

**Komisioni:**

Fatlume Berisha, Prof. Asoc. Dr. - mentore

Majlinda Gjelaj, Prof. Asoc. Dr. - kryetare

Vlora Sylaj, Prof. Asoc. Dr. - anetare

**ABSTRAKTI**

Ndryshimi i kurrikulës është një fenomen global që po ndodh në mbarë botën. Shumë mësimdhënës hasin vështirësi në zbatimin e kurrikulës, veçanërisht në fushën e shkencave natyrore. Ky studim ka për qëllim të eksplorojë mënyrat se si mësimdhënësit e shkencave natyrore kuptojnë dhe zbatojnë kurrikulën e shkencave natyrore në klasën e tretë. Një qëllim shtesë është të zbulohet se cilët faktorë ndikojnë në mënyrën se si mësimdhënësit interpretojnë dhe zbatojnë kurrikulën.

Metodologjia e hulumtimit është cilësore dhe bazohet në paradigmën interpretuese dhe subjektive. Studimi do të fokusohet në një rast të 6 mësimdhënësve, të zgjedhur nga zonat urbane dhe rurale të rajonit të Prishtinës. Të dhënat do të mblidhen përmes një pyetësori, analizës së dokumenteve, vëzhgimeve në klasë, si dhe intervistave gjysmë të strukturuara para dhe pas këtyre vëzhgimeve.

Ky studim synon të kuptojë se si mësimdhënësit përjetojnë mësimdhënien e shkencave natyrore. Duke marrë parasysh që kurrikula e re në Kosovë është shumë më ndryshe nga çdo kurrikulë që mësimdhënësit aktual kanë mësuar apo kanë pasur përvojë gjatë shkollimit të tyre paraprak, nuk pritet që mësimdhënësit e përfshirë në këtë studim të shfaqin një qasje krejtësisht të ndryshme nga përvojat e tyre të mëparshme. Megjithatë, të dhënat e mbledhura kanë shërbyer për të nxjerrë rekomandime që mund të zbatohen te një numër më i madh mësimdhënësish, duke ndikuar në ndryshimin e metodave të mësimdhënies dhe të nxënies, si dhe në përmirësimin e kulturës së edukimit për të rritur nivelin e edukimit të nxënësve.

***Fjalët kyçe:*** *Kurrikulë, interpretim i kurrikulës, zbatim i kurrikulës, shkenca natyrore, mësimdhënia dhe të nxënit.*

**MIMOZA ZEQIRI**

**Tema: Perceptimet e mësimdhënësve rreth rolit të tyre në parandalimin e bullizmit**

**Komisioni:**

**Prof. Teuta Danuza, mentore**

**Prof. Albulena Metaj, kryetare**

**Prof. Ganimete Kulinxha, anetare**

**ABSTRAKT**

Bullizmi si fenomen shoqëror po bëhet gjithnjë e më shqetësues, jo vetëm për fëmijët, por dhe për familjet e tyre, komunitetin e sidomos shkollat, sepse fëmijët që preken nga bullizmi, janë reflektimi i gjendjes jo të mirë në vendin tonë, dhe mënyra se si rriten ata ndikon në shoqëri si në ditët e sotme ashtu dhe në të ardhmen. Të kuptosh se cilët janë këta individë dhe pse i zgjedhin viktimat e tyre, mund të jetë hapi i parë në parandalimin e këtyre sjelljeve. Ky hulumtim shtjellon rolin e mësimdhënësve në parandalimin e bullizmit, si një faktor mjaftë i rëndësishëm në shkolla, mësimdhënësitë mund të ndikojn në reduktimin dhe parandalimin e kësaj dukurie negative dhe mjaftë shqetësuese.

Duke pas parasysh që hulumtimi fokusohet tek shkollat e mesme të larta që konsiderohet një kategori mjaftë e prekur nga bullizmi, atëherë do të kemi një pasqyrë të qartë të realitetit shoqëror në shkollat tona rreth kësaj dukurie. Qëllimi i këtij hulumtimi është që përmes analizimit të materialeve të mbledhura dhe intervistave me mësimdhënës të nxjerrim rezultatet përmes të cilave konstatohet ndikimi i mësimdhënësve në parandalimin e bullizmit. Po ashtu, përmes këtij hulumtimi gjejmë se çka mendojnë mësimdhënësitë rreth kësaj dukurie dhe a mund të parandalohet sipas tyre...

Rezultatet e këtij hulumtimi janë produkte të ndërtuara nga analizimi dhe përpunimi i të dhënave të mbledhura nga respodentët, duke kuptuar rolin e mësimdhënësve në parandalimin e bullizmit, përceptimet e tyre, strategjitë që përdorin shkollat për të parandaluar këtë dukuri. Të gjitha të dhënat për këtë hulumtim janë marrë përmes intervistave të mësmimdhënësve të cilët janë të atakuar drejtpërdrejt me këtë çështje. Të gjeturat nga rishikimi i literaturës bashkëkohore dhe nga praktika edukativo-arsimore, janë pjesë përbërëse e këtij hulumtimi.

Meqenëse flitet mjaftë shumë për dukuritë shqetësuese siç është bullizmi, mirëpo ky fenomen po vazhdon të rritet dita ditës prandaj ky punim ka për synim që ta ngris edhe më tutje si çështje rolin e mësimdhënësve si një nga faktorët për parandalimin e bullizmit, dhe të gjeturat të shërbejnë si udhërrëfyes për shkollat e vendit tonë, mësimdhënësitë dhe gjithë akterët e vendit si shoqëror dhe legjislativ që të merren më seriozisht me këtë çështje.

***Fjalët kyçe:*** *Bullizmi, mësimdhënësitë, parandalimi,përceptimet, roli.*